
COMUNICAT DE PRESĂ

privind condiţii generale de stabilire a componentei de piaţă concurenţială (CPC)
06 septembrie 2013

În temeiul Memorandumului de Înţelegere aprobat de Guvernul României în Şedinţa de Guvern din data de 13 martie 2012, transmis la Autoritatea Naţională de Reglementare în Domeniul Energiei şi în conformitate cu obligaţiile asumate de Guvernul României în relaţia cu FMI, Banca Mondială şi Comisia Europeană s-a aprobat calendarul de eliminare treptată a tarifelor reglementate de energie electrică la consumatorii finali care nu uzează de dreptul de eligibilitate.
Astfel, începând cu data de 1 septembrie 2012 pentru consumatorii non-casnici şi 1 iulie 2013 pentru consumatorii casnici, energia electrică facturată are două componente: cea reglementată, facturată cu tarif reglementat şi cea achiziţionată de pe piaţa concurenţială, facturată cu tarif CPC (componenta de piaţă concurenţială).

CPC este calculat pe baza Metodologiei de stabilire a preţurilor şi tarifelor la consumatorii finali care nu uzează de dreptul de eligibilitate, aprobată prin Ordinul preşedintelui ANRE nr. 30/2012, agreat în prealabil de către Comisia Europeană.  

CPC are aceeaşi valoare atât pentru consumatorii casnici şi cât şi pentru cei non-casnici şi este avizat de ANRE anterior aplicării pe baza propunerilor primite de la furnizori şi reflectă costurile de achiziţie din piaţa concurenţială.
Din datele ANRE, în cele 10 luni de aplicare a tarifului CPC la consumatorii non-casnici s-a constat o creştere de preţ de aproximativ 1% faţă de situaţia în care s-ar fi menţinut tariful reglementat pentru tot consumul, gradul de dereglementare fiind în prezent de 85%. 
Pentru consumatorii casnici, în intervalul 1 iulie – 31 decembrie 2013 tariful reglementat se aplică pentru 90% din consumul realizat, în timp ce componenta de piaţă concurenţială (CPC) se aplică pentru un procent de 10%. În condiţiile în care, începând cu 1 iulie 2013, tarifele de furnizare au fost reduse cu cca 1.3%, estimăm că introducerea CPC va conduce la o creştere a preţului final la energia electrică mai mică de 0.5%.
Această modalitate de eliminare a tarifelor reglementate se face sub stricta monitorizare a  ANRE şi are ca scop evitarea creşterii bruşte şi semnificative a preţurilor la consumatorii finali de energie electrică până la eliminarea completă a tarifelor reglementate, respectiv 31.12.2013 pentru consumatorii non-casnici şi 31.12.2017 pentru cei casnici, în conformitate cu prevederile  Memorandumului de înţelegere semnat de România.

